***1ο ΓΥΜΝΑΣΙΟ ΤΡΙΚΑΛΩΝ***

***ΣΧΟΛ. ΕΤΟΣ 2023-24***

***ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ***

|  |
| --- |
| **ΤΑΥΤΟΤΗΤΑ ΤΟΥ ΣΧΟΛΕΙΟΥ** |
| **1ο ΓΥΜΝΑΣΙΟ ΤΡΙΚΑΛΩΝ** |  |
|  | Κωδικός Σχολείου (ΥΠAIΘ): 4501010 |  |
| ΣΤΟΙΧΕΙΑ |
| Έδρα του Σχολείου (διεύθυνση) |  Κονδύλη τέρμα, 42132 Τρίκαλα |
| Τηλέφωνο | 2431020099 | Fax: |  |
| e-mail | mail@1gym-trikal.tri.sch.gr | Ιστοσελίδα | http://1gym-trikal.tri.sch.gr |
| Διευθύντρια Σχολικής Μονάδας | Θάλεια Κοπάδη |
| Υποδιευθυντές Α & Β | Α΄: Ανάργυρος ΤσίναςΒ΄: Ευαγγελία Σπανού |

***ΓΕΝΙΚΟ ΠΛΑΙΣΙΟ***

Η σχολική κοινότητα ως οργανωμένη κοινωνική ομάδα έχει ανάγκη από ένα πλαίσιο λειτουργίας στο οποίο αποτυπώνονται όροι και κανόνες καθώς και τα δικαιώματα και οι υποχρεώσεις όλων των εμπλεκομένων στην εκπαιδευτική διαδικασία.

Ο σεβασμός της προσωπικότητας και των δικαιωμάτων των άλλων, η ευγένεια και η υπευθυνότητα, ο σεβασμός της διαφορετικότητας (θρησκεία, εθνικότητα, πολιτισμός) αποτελούν κατευθυντήριες αρχές στις καθημερινές μας επιλογές με στόχο τη μεθοδική και αποτελεσματική λειτουργία του σχολείου και την παραγωγή ολοκληρωμένου εκπαιδευτικού έργου.

Η τήρηση της ισχύουσας νομοθεσίας, ο διάλογος, η διαπραγμάτευση, η αποδοχή της βασικής δημοκρατικής αρχής της πλειοψηφίας αποτελούν χρήσιμα εργαλεία για την επίλυση των προβλημάτων που προκύπτουν στην καθημερινότητα ενός ζωντανού κοινωνικού οργανισμού όπως το σχολείο.

#  *ΠΡΟΣΕΛΕΥΣΗ-ΑΠΟΧΩΡΗΣΗ*

* Το ωράριο λειτουργίας του σχολείου αρχίζει στις 8:00 π.μ και ολοκληρώνεται για το εξάωρο πρόγραμμα στις 12:55 μ.μ. και για το επτάωρο στις 13:35 μ.μ.
* Οι μαθητές/τριες προσέρχονται έγκαιρα στο σχολείο ώστε να παρευρίσκονται στη πρωινή συγκέντρωση και προσευχή στο προαύλιο του σχολείου.
* Σε περίπτωση **καθυστερημένης προσέλευσης** ο μαθητής/τρια οφείλει να απευθύνεται στη Δ/νση του σχολείου και να παραμένει εκτός τάξης την πρώτη ώρα με απουσία.
* **Για την αποχώρηση από το σχολείο πριν από την ολοκλήρωση του ημερήσιου προγράμματος** απαιτείται προηγούμενη επικοινωνία με τον γονέα ή κηδεμόνα του μαθητή/τριας. Η αυθαίρετη ενδιάμεση αποχώρηση του/της μαθητή/τριας συνιστά σοβαρό παράπτωμα, ενημερώνονται οι γονείς ή κηδεμόνες και ελέγχεται πειθαρχικά, επειδή θέτει σε κίνδυνο την προσωπική του /της ασφάλεια και διαταράσσει την ομαλή λειτουργία της τάξης.
* **Σε περίπτωση προβλήματος υγείας** κατά τη διάρκεια των μαθημάτων ενημερώνεται ο γονέας ή κηδεμόνας, ο οποίος παραλαμβάνει τον/την μαθητή/τρια ή δίνει τηλεφωνικά την άδεια για αποχώρηση από το σχολείο.

***ΠΛΑΙΣΙΟ ΛΕΙΤΟΥΡΓΙΑΣ ΜΕΣΑ ΣΤΗΝ ΤΑΞΗ***

* **Η έγκαιρη προσέλευση στην τάξη** είναι αυτονόητη υποχρέωση όλων μας, μαθητών/τριων και εκπαιδευτικών.
* **Καθυστερημένη προσέλευση χωρίς άδεια, χρεώνει το/τη μαθητή/τρια με ωριαία απουσία.** Οι μαθητές προσέρχονται στην γραμματεία παραμένουν στο χώρο και επιτηρούνται σύμφωνα με τις οδηγίες της Διεύθυνσης. Αν το φαινόμενο επαναλαμβάνεται συχνά, ο/η μαθητής/τρια ελέγχεται πειθαρχικά.
* **Οι μαθητές/τριες μέσα στις αίθουσες κάθονται σε προκαθορισμένες θέσεις**. Οι υπεύθυνοι εκπαιδευτικοί των τμημάτων σε συνεννόηση με τους μαθητές/τριες του τμήματος προκαθορίζουν τις θέσεις και καταρτίζουν το αντίστοιχο πλάνο. Αλλαγές στο πλάνο αυτό είναι δυνατό να προκύψουν με αίτημα του/της μαθητή/τριας ή με πρωτοβουλία διδάσκοντος εκπαιδευτικού μόνο σε συνεννόηση με τον υπεύθυνο του τμήματος.
* **Κατά τη διάρκεια του μαθήματος οι μαθητές/ τριες βγαίνουν από την αίθουσα** μόνο όταν υπάρχει σοβαρός λόγος και μόνο από άδεια του ή της εκπαιδευτικού.
* **Σε περίπτωση απουσίας διδάσκοντος οι μαθητές/τριες προσαρμόζονται στις εξής εναλλακτικές ρυθμίσεις**: **α)**Αναπλήρωση της διδακτικής ώρας από άλλο/άλλη διαθέσιμο/μη καθηγητή/τρια είτε με παραμονή στην τάξη για μελέτη / συζήτηση / παρουσίαση θέματος είτε με έξοδο στην αυλή υπό την επίβλεψη του/της καθηγητή/τριας αναπλήρωσης. **β**) Αναμόρφωση του ημερήσιου προγράμματος.
* **Η καθαριότητα της αίθουσας** και των κοινόχρηστων χώρων του σχολείου αποτελεί ευθύνη όλων των μαθητών/τριών.Ο συντονισμός της δράσης αυτής αποτελεί ιδιαίτερο μέλημα των πενταμελών συμβουλίων σε ότι αφορά στις αίθουσες και του δεκαπενταμελούς συμβουλίου σε ότι αφορά στους κοινόχρηστους χώρους. Επίσης οι μαθητές/τριες καλό είναι να αποφεύγουν, να φέρουν μαζί τους στο σχολείο μεγάλα χρηματικά ποσά ή πολύτιμα αντικείμενα.
* **Η κατανάλωση φαγητών και ποτών** επιτρέπεται μόνο στους εξωτερικούς χώρους του σχολείου.
* **Όταν οι μαθητές/τριες ολοκληρώνουν ολιγόλεπτη γραπτή εξέταση (test**) ή πρόχειρο διαγώνισμα ή τη γραφή έκθεσης, δεν εξέρχονται της αίθουσας αλλά περιμένουν το κουδούνι.
* **Οι μαθητές/τριες, που για οποιονδήποτε λόγο δε συμμετέχουν στο μάθημα της γυμναστικής** μόνιμα ή περιστασιακά, δεν περιφέρονται στον σχολικό χώρο, αλλά κάθονται σε χώρο που τους υποδεικνύει ο/η διδάσκων/ουσα και παρακολουθούν τους ασκούμενους συμμαθητές τους.
* Ο/Η μαθητής/τρια που εκ του νόμου απαλλάσσεται του μαθήματος των θρησκευτικών, δεν παρακολουθεί τη διδασκαλία και ασχολείται με τα άλλα του μαθήματα.
* **Αν κάποιος/α μαθητής/τρια παρεμποδίζει την ομαλή διεξαγωγή του μαθήματος** με οποιοδήποτε τρόπο(παρενόχληση των άλλων, ρίψεις αντικειμένων, πρόκληση θορύβων κ.α) αδιαφορώντας για το δικαίωμα των υπολοίπων για μάθηση, τότε κατά την κρίση του/της διδάσκοντα/ουσας αποβάλλεται από την αίθουσα και συνοδευόμενος/η από τον/την απουσιολόγο του τμήματος οδηγείται στο γραφείο της Διευθύντριας. Η ωριαία αποβολή καταχωρίζεται στο Βιβλίο Καταγραφής Ενεργειών Υποστήριξης Εύρυθμης Λειτουργίας και ενημερώνεται ο γονέας ή κηδεμόνας. Αυτονόητο είναι ότι ο/η εκπαιδευτικός πριν επιβάλει ωριαία αποβολή, έχει εξαντλήσει όλα τα προβλεπόμενα από την ισχύουσα νομοθεσία παιδαγωγικά μέσα δηλαδή την φιλική προσέγγιση, την παρατήρηση, την επίπληξη.
* **Οι μαθητές/τριες οφείλουν με την συμπεριφορά τους** να ανταποκρίνονται στο πλαίσιο της συνεργασίας που θέτουν οι διδάσκοντες κάθε γνωστικού αντικειμένου, σεβόμενοι τον εαυτό τους και τους άλλους, συνεργαζόμενοι αρμονικά αποφεύγοντας τους εκνευρισμούς και τις εντάσεις.
* **Οι φθορές, οι καταστροφές των υποδομών, η αναγραφή απρεπών ρατσιστικών** και άλλων εκφράσεων αντιμετωπίζονται ως πειθαρχικό παράπτωμα. Η αποκατάσταση ζημιών επιβαρύνει τους γονείς- κηδεμόνες των μαθητών/τριών,
* **Οι περιπτώσεις βίας μεταξύ των μαθητών/τριών αποτελούν πειθαρχικό παράπτωμα**, ελέγχονται άμεσα και επιβάλλονται κυρώσεις. Δεν επιτρέπεται η μεταφορά στο σχολείο και η χρήση αιχμηρών ή βαρέων αντικειμένων (μαχαίρια , αλυσίδες, σιδερογροθιές κ.α.) επικίνδυνων για τη σωματική ακεραιότητα των μαθητών/τριων.
* **Οι μαθητές/τριες απαγορεύεται ρητά να έχουν στην κατοχή τους και να χρησιμοποιούν κινητά τηλέφωνα σε όλους τους χώρους του σχολείου.** Το ίδιο ισχύει και για οποιαδήποτε άλλη ηλεκτρονική συσκευή ή παιχνίδι που διαθέτει σύστημα καταγραφής και επεξεργασίας εικόνας και ήχου. Επίσης **απαγορεύεται στους μαθητές/τριες το κάπνισμα, χρήση αλκοόλ ή άλλων εξαρτησιογόνων ουσιών** καταστροφικών για την πνευματική και σωματική τους υγεία. Οι παρεκκλίσεις από τους κανόνες που ρυθμίζουν τη χρήση κινητών τηλεφώνων και καπνίσματος συνεπάγεται την άμεση λήψη αυστηρών παιδαγωγικών μέτρων. Ο Σύλλογος Διδασκόντων εξειδικεύοντας την ισχύουσα σχολική νομοθεσία, με απόφαση του προβλέπει για τον/την μαθητή/τρια την **απομάκρυνση** **μιας ημέρας** από τα μαθήματα του/της, την παραμονή στο σχολείο και τη συνεργασία με τη Διεύθυνση προς αποφυγή επανάληψης ίδιας συμπεριφοράς.

***ΠΛΑΙΣΙΟ ΛΕΙΤΟΥΡΓΙΑΣ ΕΞΩ ΑΠΟ ΤΗΝ ΤΑΞΗ***

* Οι είσοδοι της αυλής κλείνουν μετά το χτύπημα του κουδουνιού και στη συνέχεια ανοιγοκλείνουν από την γραμματεία για οποιονδήποτε έχει σχέση με το σχολείο. Η οποιαδήποτε είσοδος και έξοδος γίνεται ελεγχόμενα.
* **Σε όλα τα διαλείμματα υπάρχουν εφημερεύοντες/ουσες καθηγητές/τριες που καλύπτουν το χώρο του κτηρίου και του αύλειου χώρου.** Η εφημερία αφορά την επιτήρηση των μαθητών/τριών κατά τη διάρκεια της προσέλευσης και της αποχώρησής τους από το σχολείο, την ώρα των διαλειμμάτων, τη μέριμνα για την προστασία και τη σωματική ακεραιότητά τους, τον έλεγχο καθαριότητας των σχολικών χώρων και οτιδήποτε έχει σχέση με την υγιεινή και την ασφάλεια των μαθητών/τριών.
* Μετά το πέρας του μαθήματος και το χτύπημα του κουδουνιού για διάλειμμα ο/η διδάσκων/ουσα φροντίζει ώστε οι επιμελητές να ανοίγουν τα παράθυρα να αεριστεί η αίθουσα. Όλοι οι μαθητές/τριες οφείλουν να βγουν στους κοινόχρηστους χώρους.
* **Όλες οι αίθουσες διδασκαλίας παραμένουν κλειστές κατά το διάλειμμα**. Ο/Η κάθε διδάσκων/ουσα έχει ένα προσωπικό κλειδί με το οποίο έχει τη δυνατότητα να ανοίγει την αίθουσα.

# *ΦΟΙΤΗΣΗ*

Η φοίτηση των μαθητών/τριών πρέπει να είναι τακτική και η παρακολούθηση όλων των μαθημάτων ανελλιπής και όχι επιλεκτική.

**Επαρκής** χαρακτηρίζεται η φοίτηση μαθητών/τριών εφόσον το σύνολο των απουσιών του/της δεν υπερβαίνει τις εκατόν δεκατέσσερις (114). Οι γονείς/κηδεμόνες οφείλουν να ενημερώνουν το σχολείο για την απουσία των παιδιών. Σε κάθε περίπτωση απουσίας του/της μαθητή/τριας, το σχολείο ειδοποιεί τους κηδεμόνες.

Παράλληλα οι υπεύθυνοι τμημάτων ενημερώνουν του γονείς και κηδεμόνες στις περιπτώσεις που ο/η μαθητής/τρια υπερβεί το όριο των (30) απουσιών και ακολούθως το ίδιο κάθε φορά που ο αριθμός διαφοροποιείται.

# *ΚΥΡΩΣΕΙΣ- ΠΟΙΝΕΣ*

Πάγια βούληση του σχολείου είναι να εξαντλούνται όλα τα έλλογα μέσα, προκειμένου να αντιμετωπιστούν αποκλίνουσες συμπεριφορές. Όταν όμως οι συμπεριφορές αυτές εξακολουθούν να προκαλούν και να διαταράσσουν την ομαλή λειτουργία της σχολικής κοινότητας είναι υποχρεωμένο να πάρει αποφάσεις και να εφαρμόσει κυρώσεις, για να προστατέψει την ομαλή συμβίωση. Η χωρίς όρια επιείκεια νομιμοποιεί τις επικίνδυνες αποκλίσεις και καλλιεργεί την αντίληψη της ανοχής.

Η κλιμάκωση αντιμετώπισης των συμπεριφορών που αποκλίνουν ανάλογα με το παράπτωμα είναι:

 α. παρατήρηση - σύσταση

 β. επίπληξη

γ. ωριαία απομάκρυνση

δ. ημερήσια, διήμερη, απομάκρυνση

ε. αλλαγή σχολικού περιβάλλοντος

**Σε περίπτωση επαναλαμβανόμενων ωριαίων απομακρύνσεων και πάντως μετά από τρεις απομακρύνσεις από τον/την ίδιο/α διδάσκοντα/ουσα ή πέντε συνολικά, το Συμβούλιο του Τμήματος εξετάζει και εισηγείται τους ενδεδειγμένους παιδαγωγικούς χειρισμούς.**

***ΕΞΩΔΙΔΑΚΤΙΚΕΣ ΔΡΑΣΤΗΡΙΟΤΗΤΕΣ***

**Οι μαθητές/τριες συμμετέχουν υποχρεωτικά στις σχολικές εκδηλώσεις και δραστηριότητες (σχολικές γιορτές, περίπατοι, διδακτικές επισκέψεις κ.α) που πραγματοποιούνται κατά τη διάρκεια του ωρολογίου προγράμματος.** Η συμμετοχή τους σε αυτές αποτελεί μέρος της εκπαιδευτική διαδικασίας. Σε περιπτώσεις μη συμμετοχή καταχωρίζονται οι απουσίες της ημέρας. Η συμπεριφορά των μαθητών/τριών κατά τη διάρκεια αυτών των δραστηριοτήτων είναι η ίδια, όπως προκύπτει, από τα μέχρι εδώ περιγραφόμενα στο παρόντα κανονισμό. Άλλωστε η μαθητική ιδιότητα συνοδεύει τους/τις μαθητές/τριες και εκτός σχολείου.

# *ΔΙΚΑΙΩΜΑΤΑ ΜΑΘΗΤΩΝ*

Κάθε μαθητής/τρια δικαιούται και πρέπει να ενθαρρύνεται:

* Να απολαμβάνει το σεβασμό των καθηγητών και των συμμαθητών του.
* Να ζητά διευκρινήσεις για το μάθημα, να διατυπώνει σκέψεις και κρίσεις, να εκφράζει απορίες και γενικότερα να επιδιώκει την πληρέστερη κατανόηση του μαθήματος.
* Να προτείνει τρόπους για την καλύτερη διεξαγωγή του μαθήματος.
* Να λαμβάνει γνώση του αξιολογημένου γραπτού δοκιμίου του (ολιγόλεπτο ή ωριαίο διαγώνισμα κ.λ.π) και να ζητά διευκρινήσεις για το βαθμό του.
* Να ενημερώνεται για τα θέματα του σχολείου, να συμμετέχει και να ενεργοποιείται στα μαθητικά συμβούλια.
* Να εκφράζει ελεύθερα ιδέες, απόψεις και προβληματισμούς μέσα στα πλαίσια της δημοκρατικής συμπεριφοράς.
* Να παίρνει μέρος στις σχολικές πολιτιστικές και αθλητικές δραστηριότητες του σχολείου, ανάλογα με τα ενδιαφέροντα του και τις κλίσεις του.
* Να οργανώνει διάφορες εκδηλώσεις επιστημονικού, πολιτιστικού ή ψυχαγωγικού ενδιαφέροντος μετά από έγκριση του Συλλόγου Διδασκόντων και σε συνεργασία με διάφορους κοινωνικούς φορείς.

# *ΣΥΝΕΡΓΑΣΙΑ ΣΧΟΛΕΙΟΥ-ΓΟΝΕΩΝ*

Σύμφωνα με την ισχύουσα νομοθεσία οι γονείς –κηδεμόνες ευθύνονται εξ ολοκλήρου για την τακτική παρακολούθηση της φοίτησης των παιδιών τους. Δικαιούνται πλήρη, υπεύθυνη και διαρκή ενημέρωση για τα παιδιά τους από τη Διεύθυνση και τους/τις καθηγητές/τριες του σχολείου. Η ενημέρωση από τους/τις διδάσκοντες/ουσες γίνεται σε ημέρα και ώρες, οι οποίες ανακοινώνονται με την έναρξη της σχολικής χρονιάς, αφού σταθεροποιηθεί το πρόγραμμα.

# *ΑΝΑΘΕΩΡΗΣΗ ΤΟΥ ΚΑΝΟΝΙΣΜΟΥ*

Ο παρών Κανονισμός Εσωτερικής Λειτουργίας είναι σύμφωνος με την ισχύουσα νομοθεσία και με όσα απορρέουν από αυτήν, τις εγκυκλίους και τις οδηγίες των εκπαιδευτικών αρχών. Ωστόσο, αν από το νόμο ή την εμπειρία της εφαρμογής του προκύψει ανάγκη αναθεώρησης άρθρου ή ευρύτερης ενότητας το σχολείο υποχρεούται να προβεί στην αναμόρφωση του κανονισμού.

# *ΕΠΙΛΟΓΟΣ*

Ο παρών εσωτερικός κανονισμός συντάχθηκε με στόχο να ρυθμίσει τις συνθήκες της καθημερινής σχολικής ζωής, ώστε να διασφαλίζεται η τάξη και η ομαλότητα, να διευκολύνεται το εκπαιδευτικό έργο και να ενισχύεται η παρεχόμενη εκπαίδευση.

Είναι αυτονόητο ότι το μέλλον της πολιτείας μας είναι τα παιδιά μας. Αξίζει, λοιπόν, να τους αφιερώσουμε λίγο χρόνο παραπάνω και πολλή αγάπη. Ας μην ξεχνάμε όλοι ότι αυτό είναι το καλύτερο φάρμακο και λύνει τα περισσότερα από τα προβλήματά τους. Ας μη ξεχνάμε ακόμα ότι η αγαστή συνεργασία καθηγητών, γονιών, μαθητών και προλαμβάνει προβλήματα και καταστάσεις, και παραδίδει στην κοινωνία «υγιέστερους» πολίτες.

 Τρίκαλα, 03/11/2023

 Ο Σύλλογος Διδασκόντων